Antonio de Nebrija

Antonio de Nebrija (1441 - 1522), anvet ivez Antonio de Lebrija, a oa ul lenneg eus Spagn, istorour, kelenner ha barzh, brudet abalamour m’en deus savet levrioù yezhadur ha geriadurioù spagnolek. Stag eo e anv ouzh istor kêr Salamanca.

E vuhez
Ganet e voe Antonio Martínez de Cala y Jarava e Lebrija, e-kichen Sevilla, en Andalouzia, e 1441. Studioù war ar yezhoù hag al lizhiri klasel (latin ha henc’hresianeg) a reas e Salamanca. Da 19 vloaz ez eas da Ialia ha chom a reas dek vloaz e skol-veur Bologna. Pa zistroas da Spagn e labouras da gentañ evit eskob Sevilla ha goude-se e voe anvet da gelenner e skol-veur Salamanca, evit kelenn yezhadur ha retorik. E 1513 e voe anvet da gelenner e skol-veur Alcalá de Henares, e-kichen Madrid. A-hed ar bloavezhioù e savas yezhadurioù ha geriadurioù spagnoleg, daoust ma selle ouzh ar yezh-se evel ur stumm bastard eus al latin. E 1492 e embannas ar yezhadur kentañ eus ar spagnoleg. Dediet e oa an oberenn-se d’ar rouanez Izabel Iañ Kastilha. Mervel a reas e 1522 en Alcalá de Henares. 

Oberennoù pennañ
 Introductiones latinae, 1481 
 Gramática castellana, 1492 
 Diccionario latino-español, 1492 
 Vocabulario español-latino 1495 
 Reglas de ortografía española, 1517
 Reglas de ortografía en la lengua castellana, 1523 (embannet goude e varv).

Rummad:Yezhoniourien
Rummad:Yezhadurourien
Rummad:Geriadurourien
Rummad:Spagnoleg
Rummad:Ganedigezhioù 1441
Rummad:Marvioù 1522